**Johannes Cornelis Wienecke**, nado o 24 de marzo de 1872 en Heiligenstadt, Turinxia, e finado o 8 de novembro de 1945 en Apeldoorn, Güeldres, foi un medallista e deseñador de moeda neerlandés.

Desde 1900 traballou como gravador de cuños na Real Casa da Moeda, en Utrecht.

Traxectoria
-----------

Wienecke pasou os seus primeiros anos en Oosterbeek, Güeldres, e logo do falecemento do seu pai, George Julius (1821-1884), marchou a Ámsterdam coa súa nai, Sietske Abrahamsz (1842-1912).

Estudou Artes Aplicadas na Escola de Artes e Oficios Quellinus, en Ámsterdam (1888-1891), e Belas Artes na Academia Real de Belas Artes de Antuerpen (1891-1894) e na Academia de Belas Artes de Bruxelas (1894-1895).

Posteriormente marchou a París, onde continuou os seus estudos artísticos nas academias Colarossi e Julian, e na Academia de Belas artes de París. Tamén se formou co escultor Denys Puech.

En 1898 foi o vencedor dun concurso cunha plaqueta en baixorrelevo coa que a cidade de Ámsterdam honrou a raíña Guillermina na súa coroación. A partir dese momento dedicouse á produción de traballos de relevancia menor. En París descubriu a súa atracción pola moeda e a medalla na súa visita ao *Musée du Luxemburg* en 1899 e alí formouse co medallista Henri Auguste Jules Patey, gravador principal da *Monnaie de Paris*.

10 floríns de 1912, moeda deseñada por **Johannes Cornelis Wienecke**. O busto da raíña Guillermina, coñecido como "manto de armiño" estivo vixente nas emisións de moeda neerlandesa de 1910 a 1925.
Esa aprendizaxe serviulle para ingresar na Real Casa da Moeda de Utrecht en 1900 como gravador de cuños axudante. En 1909, accedeu ao posto como titular e tamén á xefatura do Departamento de Fabricación de Cuños e Medallas.

En 1920, o Ministerio de Facenda decidiu eliminar o seu posto na Real Casa da Moeda, polo que Wienecke se viu obrigado a deixar a institución logo de dúas décadas de dedicación. A partir dese momento comezou a desenvolver o seu labor en varias empresas e foi socio da compañía Gerritsen & Van Kempen, con sede en Utrecht, na que permaneceu ata 1941. Nela deseñou placas e medallas, como a que celebraba a voda da princesa Xuliana e o príncipe Bernardo, entre outras moitas.

Johannes Cornelis Wienecke casou con Caroline Peeters, con quen tivo un fillo, Eduard Wienecke. Morreu en Apeldoorn aos 73 anos, e está soterrado no cemiterio Heidehof, en Ugchelen.

Obra
----

Na ceca de Utrecht encargouse do deseño de varias series de moedas circulantes nos Países Baixos, entre elas a coñecida como "manto de armiño" (1910-1925) e a de "cabelo recollido" (1921-1945). O cuarto retrato da raína Guillermina I que se amosa nos anversos das moedas desta última serie, é un dos seus traballos máis recoñecidos. Os deseños de Wienecke non só se aplicaron ás moedas circulantes nos países Baixos, senón tamén ás emisións de territorios neerlandeses como Curaçao, Suriname ou as Indias Orientais.

As placas fiscais para bicicletas, fichas de medidores do gas e outros obxectos metálicos cotiáns cuñados na Real Casa da Moeda, tamén foron deseñados por el.

Outra obra singular de Wienecke foi o deseño, en 1922, do logotipo do extinto Tribunal Permanente de Xustiza Internacional da Haia, que continúa vixente no Tribunal Internacional de Xustiza.

En 1928 encargouse do deseño das medallas de participación nos Xogos Olímpicos celebrados en Ámsterdam.

### Galería de obras

Esta é unha escolma dalgunha das obras máis representativas de Johannes Cornelis Wienecke:

* Retrato da raíña Guillermina das moedas neerlandesas entre 1921 e 1945.Retrato da raíña Guillermina das moedas neerlandesas entre 1921 e 1945.
* Placa de bronce do monumento a Karel van der Heijden en Arnhem (1903).Placa de bronce do monumento a Karel van der Heijden en Arnhem (1903).
* Placa na honra de Abraham Kuyper.Placa na honra de Abraham Kuyper.
* Selo co logotipo do Tribunal Permanente de Xustiza Internacional, na Haia (1922).Selo co logotipo do Tribunal Permanente de Xustiza Internacional, na Haia (1922).
* Condecoración da policía da Haia polos 25 anos no trono de Guillermina (1923).Condecoración da policía da Haia polos 25 anos no trono de Guillermina (1923).
* Medalla conmemorativa dos Xogos Olímpicos de Ámsterdam de 1828.Medalla conmemorativa dos Xogos Olímpicos de Ámsterdam de 1828.
* Placa na honra de E. van Everdingen.Placa na honra de E. van Everdingen.

Notas
-----

1. ↑  Portret Johannes Cornelis Wienecke (1872-1945).*Centraal Museum Utrecht*.
2. 1 2 3 4 5  "Wienecke, Johann Cornelius". *Grove Art Online*.
3. 1 2 3 4  "Johannes Cornelis Wienecke". *RKD. Netherlands Institute for Art History*.
4. 1 2 3 4  "Wienecke, Johannes Cornelis, (1872-1945)". *Encyclopedie van Munten en Papiergeld*.
5. 1 2 3 4 5  "J. C. Wienecke, ontwerper". *Online Museum De Bilt*. 27 de xuño de 2020.
6. ↑  Scheen, P. (1981).
7. 1 2  "Johannes Cornelis Wienecke". *Geni.com*
8. ↑  "10 Gulden - Wilhelmina". *Numista*.
9. ↑  "Johannes Cornelis Wienecke". *www.bekendedodenederlanders.com*
10. 1 2  "Multatuli en de penningkunst". *Teylers Museum*.
11. ↑  Resnik, J.; Curtis, D. E. (2011). *Representing Justice: Invention, Controversy, and Rights in City-states and Democratic Courtrooms*. Yale University Press. Páxina 284. ISBN 9780300110968
12. ↑  "Olympic Games 1928 Amsterdam. Participation Medal". *Olympic Games Museum*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Johannes Cornelis Wienecke Modificar a ligazón no Wikidata*** |

### Bibliografía

* Pelsdonk, M-A. et al. (2017). *Johannes Cornelis Wienecke 1872 - 1945 medailleur en stempelsnijder*. Stichting Nederlandse Penningkabinetten. ISBN 978-9492771018.
* Scheen, P. (1981). "Wienecke, Johannes Cornelis". En *Lexicon Nederlandse beeldende kunstenaars, 1750-1880*. Scheen, A Haia. Páxina 582.
* Snabilié, C. (1901). "J.C. Wiecke". En *Elsevier's Geïllustreerd Maandschrift.* Vol XI. XXI (xaneiro-xuño). Páxinas 3-11.
* Tourneur, V. (1912). *Johannes Cornelis Wienecke, Médailleur et graveur de la Monnaie royale d’Utrecht*. Leroux, París.
* Zwierzina, W. K. F. (1926). "De medailleur J.C. Wienecke". En *Op de hoogte*. Outubro. Páxinas 254-257.

|  |  |
| --- | --- |
| Control de autoridades | 
* Wd: Q2307932
* WorldCat
* VIAF: 96592996
* BMT: 117480
* BPN: 96639380
* GND: 1140261649
* ISNI: 0000 0000 7025 7726
* NTA: 190577819
* RKD: 91941
* ULAN: 500123456

 |